CELEX: 32021R0776
Language: lt
Date: 2021-05-11 00:00:00
Title: Komisijos įgyvendinimo reglamentas (ES) 2021/776 2021 m. gegužės 11 d. kuriuo pagal Europos Parlamento ir Tarybos reglamentą (ES) 2018/1672 dėl į Sąjungą įvežamų arba iš jos išvežamų grynųjų pinigų kontrolės nustatomi tam tikrų formų šablonai ir veiksmingo keitimosi informacija techninės taisyklės

2021 5 12   
               
               
                  LT
               
               
                  Europos Sąjungos oficialusis leidinys
               
               
                  L 167/6
               
            
         KOMISIJOS ĮGYVENDINIMO REGLAMENTAS (ES) 2021/776
         2021 m. gegužės 11 d.
         kuriuo pagal Europos Parlamento ir Tarybos reglamentą (ES) 2018/1672 dėl į Sąjungą įvežamų arba iš jos išvežamų grynųjų pinigų kontrolės nustatomi tam tikrų formų šablonai ir veiksmingo keitimosi informacija techninės taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. spalio 23 d. Europos Parlamento ir Tarybos reglamentą (ES) 2018/1672 dėl į Sąjungą įvežamų arba iš jos išvežamų grynųjų pinigų kontrolės, kuriuo panaikinamas Reglamentas (EB) Nr. 1889/2005 (1), ypač į jo 16 straipsnio 1 dalies a, c, d ir e punktus,
         kadangi:
         
                     (1)
                  
                  
                     Reglamente (ES) 2018/1672 nustatyta į Sąjungą įvežamų arba iš jos išvežamų 10 000 EUR arba didesnės vertės lydimų arba nelydimų grynųjų pinigų kontrolės sistema, siekiant papildyti pinigų plovimo ir teroristų finansavimo prevencijos teisinę sistemą, nustatytą Europos Parlamento ir Tarybos direktyva (ES) 2015/849 (2);
                  
               
                     (2)
                  
                  
                     be Reglamento (ES) 2018/1672 3 straipsnio 2 dalyje ir 4 straipsnio 2 dalyje išvardytų duomenų elementų, į atitinkamą formą turėtų būti įtraukti šie konkretūs duomenų elementai, kad būtų galima identifikuoti atitinkamai vežėją, deklarantą, savininką, siuntėją arba gavėją: fizinio asmens kodas ir lytis, juridinių asmenų ekonominės veiklos vykdytojo registracijos ir identifikavimo kodas, registro pavadinimas ir registracijos šalis, tapatybės dokumentų išdavimo šalis ir data, telefono numeris ir e. pašto adresas kaip kontaktiniai duomenys, transporto priemonės numeris ir transporto bendrovė. Įtraukti tuos duomenų elementus būtina siekiant sumažinti su tapatybe susijusių klaidų ir vėlavimo, kai atliekamas paskesnis tikrinimas, riziką, taip pat rizikos analizės tikslais ir siekiant padidinti Reglamento (ES) 2018/1672 5 straipsnio 4 dalyje nurodytos bendros rizikos valdymo sistemos veiksmingumą;
                  
               
                     (3)
                  
                  
                     siekiant atsižvelgti į atvejus, kai yra keli savininkai, gavėjai arba numatomi gavėjai arba įvairių rūšių grynieji pinigai, o deklaracijos formoje arba atskleidimo formoje nepakanka vietos, turėtų būti reikalaujama, kad deklarantai naudotų papildomus lapus, kurie turi būti pridedami prie formos kaip neatskiriama jos dalis. Siekiant užtikrinti suderintą požiūrį į kompetentingų institucijų atliekamą kontrolės taikymą ir deklaracijų tvarkymą, perdavimą ir analizę visose valstybėse narėse, tikslinga nustatyti papildomų lapų šablonus;
                  
               
                     (4)
                  
                  
                     kad kompetentingos institucijos perduotų Reglamento (ES) 2018/1672 10 straipsnio 3 dalyje nurodytą informaciją kitų valstybių narių kompetentingoms institucijoms ir, kai taikytina, Komisijai, Europos prokuratūrai ir Europolui, jei jie yra kompetentingi imtis veiksmų, turėtų būti nustatytas tokios informacijos perdavimo formos šablonas. Tos formos paskirtis – užtikrinti tikslų ir vienodą informacijos, gautos pagal Reglamento (ES) 2018/1672 5 straipsnio 3 dalį, 6 straipsnio 1 dalį arba 6 straipsnio 2 dalį, ir pagal to reglamento 3 arba 4 straipsnį gautų deklaracijų rinkimą ir veiksmingą perdavimą, kai yra požymių, kad grynieji pinigai yra susiję su nusikalstama veikla. Be to, forma turėtų būti naudojama anonimine forma pateikiamai rizikos informacijai ir rizikos analizės rezultatams perduoti, kaip nurodyta to reglamento 10 straipsnio 1 dalies d punkte;
                  
               
                     (5)
                  
                  
                     dėl skirtingo perduodamos informacijos turinio ir skirtingo perdavimo dažnumo forma turėtų būti sudaryta iš dviejų dalių. Pirmoji formos dalis skirta informacijai perduoti pagal Reglamento 10 straipsnio 1 dalies a, b ir c punktus. Kompetentingos institucijos, atsižvelgdamos į faktines aplinkybes, taip pat turėtų perduoti pagal Reglamento (ES) 2018/1672 5 straipsnio 3 dalį parengtą ex officio deklaraciją, pagal 6 straipsnio 1 arba 2 dalis registruotą informaciją ir pagal to reglamento 3 ir 4 straipsnius gautas deklaracijas, kaip neatskiriamą tos formos dalį oficialiam naudojimui, kai yra požymių, kad grynieji pinigai yra susiję su nusikalstama veikla. Siekiant užtikrinti vienodą informacijos registravimą pagal to reglamento 6 straipsnio 1 arba 2 dalis, kompetentingos institucijos būtiniems duomenims registruoti taip pat turėtų naudoti tas pačias formas. Antroji formos dalis skirta anonimine forma pateikiamai rizikos informacijai ir rizikos analizės rezultatams periodiškai perduoti pagal Reglamento (ES) 2018/1672 10 straipsnio 1 dalies d punktą;
                  
               
                     (6)
                  
                  
                     siekiant nustatyti kiekvienos valstybės narės kompetentingų institucijų Reglamento (ES) 2018/1672 9 straipsnio 1 dalyje nurodytos informacijos techninį perdavimą elektroninėmis priemonėmis atitinkamos valstybės narės finansinės žvalgybos padaliniui, būtina nustatyti sklandaus keitimosi informacija per Muitinės informacinę sistemą (MIS), sukurtą pagal Tarybos reglamentą (EB) Nr. 515/97 (3), technines taisykles. Tomis taisyklėmis siekiama sumažinti valstybėms narėms tenkančią administracinę naštą. Tos pačios taisyklės turėtų būti taikomos perduodant Reglamento (ES) 2018/1672 10 straipsnio 1 dalies a, b ir c punktuose nurodytą informaciją. Reglamento (ES) 2018/1672 10 straipsnio 1 dalies d punkte nurodyta anonimine forma pateikiama rizikos informacija ir rizikos analizės rezultatai taip pat turėtų būti perduodami per MIS pagal Reglamentą (EB) Nr. 515/97;
                  
               
                     (7)
                  
                  
                     kad kiekvienos valstybės narės kompetentingos institucijos galėtų perduoti Komisijai Reglamento (ES) 2018/1672 18 straipsnio 1 dalies c punkte nurodytą anonimine forma pateikiamą statistinę informaciją apie deklaracijas, kontrolę ir pažeidimus, reikėtų nustatyti taisykles. Taikant Reglamentą (ES) 2018/1672 atitinkamos informacijos teikimo Komisijai elektroniniu būdu veiksmas turėtų būti laikomas pakankamu keitimusi informacija, nereikalaujant priimti Reglamento (ES) 2018/1672 16 straipsnio 1 dalies e punkte nurodyto formato;
                  
               
                     (8)
                  
                  
                     Reglamentas (ES) 2018/1672 turi būti taikomas nuo 2021 m. birželio 3 d., todėl šis reglamentas turėtų būti taikomas nuo tos pačios dienos;
                  
               
                     (9)
                  
                  
                     kai taikant šį reglamentą būtina tvarkyti asmens duomenis, tai turėtų būti daroma laikantis Sąjungos teisės dėl asmens duomenų apsaugos. Tvarkant asmens duomenis pagal šį reglamentą taikomi Europos Parlamento ir Tarybos reglamentai (ES) 2016/679 (4) ir (ES) 2018/1725 (5), susiję su atitinkamai valstybių narių kompetentingų institucijų atliekamu duomenų tvarkymu ir tvarkymu Muitinės informacinėje sistemoje;
                  
               
                     (10)
                  
                  
                     vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu, kuris 2021 m. vasario 12 d. pateikė nuomonę;
                  
               
                     (11)
                  
                  
                     šiame reglamente nustatytos priemonės atitinka Reglamentu (ES) 2018/1672 įsteigto Grynųjų pinigų kontrolės komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Deklaracijos forma
            Reglamento (ES) 2018/1672 3 straipsnio 3 dalyje nurodyta deklaracijos forma (toliau – deklaracijos forma) atitinka šio reglamento I priedo 1 dalyje pateiktą šabloną ir pildoma pagal joje nurodytas pildymo instrukcijas.
         
         
            2 straipsnis
            Atskleidimo forma
            Reglamento (ES) 2018/1672 4 straipsnio 3 dalyje nurodyta atskleidimo forma (toliau – atskleidimo forma) atitinka šio reglamento I priedo 2 dalyje pateiktą šabloną ir pildoma pagal joje nurodytas pildymo instrukcijas.
         
         
            3 straipsnis
            Formų papildomi lapai
            Jei atitinkamai deklaracijos formoje arba atskleidimo formoje nepakanka vietos, naudojami atitinkamai I priedo 3 arba 4 dalyse pateiktus šablonus atitinkantys papildomi lapai. Jei prie deklaracijos ar atskleidimo formos pridedami papildomi lapai, jie laikomi neatskiriama tos formos dalimi.
         
         
            4 straipsnis
            Tarnybinio naudojimo formos
            
               1.   Kompetentingos institucijos naudoja šio reglamento II priedo 1 dalyje pateiktą šabloną atitinkančią tarnybinio naudojimo formą Reglamento (ES) 2018/1672 10 straipsnio 1 dalies a, b ir c punktuose nurodytai informacijai registruoti ir perduoti.
            
            
               2.   Jei neįvykdoma pareiga pagal Reglamento (ES) 2018/1672 3 straipsnį deklaruoti lydimus grynuosius pinigus arba pareiga pagal to reglamento 4 straipsnį atskleisti nelydimus grynuosius pinigus ir kompetentingos institucijos pagal to reglamento 5 straipsnio 3 dalį turi parengti ex officio deklaraciją, jos naudoja atitinkamai šio reglamento I priedo 1 arba 2 dalyse pateiktą šabloną ir, jei reikia pagal šio reglamento 3 straipsnį, to priedo 3 arba 4 dalyse pateiktą šabloną. Prie 1 dalyje nurodytos tarnybinio naudojimo formos pridedama ir kartu su ja perduodama pagal šią dalį parengta deklaracija.
            
            
               3.   Jei kompetentingos institucijos nustato vežėją, kurio vežama grynųjų pinigų suma nesiekia Reglamento (ES) 2018/1672 3 straipsnyje nurodytos ribos, ir yra požymių, kad grynieji pinigai yra susiję su nusikalstama veikla, kompetentingos institucijos šiai informacijai registruoti naudoja šio reglamento I priedo 1 dalyje pateiktą šabloną ir, jei reikia pagal šio reglamento 3 straipsnį, to priedo 3 dalyje pateiktą šabloną. Prie 1 dalyje nurodytos tarnybinio naudojimo formos pridedama ir kartu su ja perduodama pagal šią dalį registruota informacija.
            
            
               4.   Jei kompetentingos institucijos nustato, kad į Sąjungą įvežami arba iš jos išvežami nelydimi grynieji pinigai, kurių vertė nesiekia Reglamento (ES) 2018/1672 4 straipsnyje nurodytos ribos, ir yra požymių, kad grynieji pinigai yra susiję su nusikalstama veikla, kompetentingos institucijos šiai informacijai registruoti naudoja šio reglamento I priedo 2 dalyje pateiktą šabloną ir, jei reikia pagal šio reglamento 3 straipsnį, to priedo 4 dalyje pateiktą šabloną. Prie 1 dalyje nurodytos tarnybinio naudojimo formos pridedama ir kartu su ja perduodama pagal šią dalį registruota informacija.
            
            
               5.   Jei kompetentingos institucijos nustato, kad pagal Reglamento (ES) 2018/1672 3 arba 4 straipsnius gautos deklaracijos atžvilgiu yra požymių, kad grynieji pinigai yra susiję su nusikalstama veikla, kompetentingos institucijos prideda deklaraciją prie 1 dalyje nurodytos oficialaus naudojimo formos ir kartu jas perduoda.
            
            
               6.   Siekdamos registruoti Reglamento (ES) 2018/1672 10 straipsnio 1 dalies d punkte nurodytą anonimine forma pateikiamą rizikos informaciją ir rizikos analizės rezultatus, kompetentingos institucijos perduoda anonimine forma pateikiamą rizikos informaciją ir rizikos analizės rezultatus naudodamos šio reglamento II priedo 2 dalyje pateiktą šabloną atitinkančią tarnybinio naudojimo formą.
            
         
         
            5 straipsnis
            Keitimasis informacija per Muitinės informacinę sistemą
            
               1.   Kompetentingos institucijos perduoda pagal Reglamento (ES) 2018/1672 3 ir 4 straipsnius, 5 straipsnio 3 dalį ir 6 straipsnį registruotą informaciją per Muitinės informacinę sistemą (MIS) bet kuriuo iš šių būdų:
               
                           a)
                        
                        
                           informaciją įvedant rankiniu būdu per MIS naudotojo internetinę sąsają;
                        
                     
                           b)
                        
                        
                           eksportuojant informaciją iš nacionalinės (-ių) sistemos (-ų) ir ją importuojant į MIS naudojant MIS XML duomenų formatą;
                        
                     
                           c)
                        
                        
                           nacionalinę (-es) sistemą (-as) tiesiogiai prijungiant prie MIS per MIS teikiamą sistemų tarpusavio sujungimo sąsają.
                        
                     
            
               2.   Kompetentingos institucijos Reglamento (ES) 2018/1672 9 straipsnio 1 dalyje nurodytą informaciją perduoda valstybės narės, kurioje ji buvo gauta ją perdavus MIS pagal 1 dalį, finansinės žvalgybos padaliniui (FŽP).
            
            
               3.   Kompetentingos institucijos perduoda Reglamento (ES) 2018/1672 10 straipsnio 1 dalies a, b ir c punktuose nurodytą informaciją kitoms valstybėms narėms pagal 1 dalį ją perduodamos MIS.
            
            
               4.   Kompetentingos institucijos elektroniniu būdu per MIS perduoda Reglamento (ES) 2018/1672 10 straipsnio 1 dalies d punkte nurodytą anonimine forma pateikiamą rizikos informaciją ir rizikos analizės rezultatus kitų valstybių narių kompetentingoms institucijoms.
            
            
               5.   Kompetentingos institucijos Reglamento (ES) 2018/1672 10 straipsnio 1 dalyje nurodytą informaciją pateikia to reglamento 10 straipsnio 2 dalyje nurodytiems gavėjams, perduodamos ją į MIS atitinkamai pagal šio straipsnio 3 ir 4 dalis, kai yra požymių, kad grynieji pinigai yra susiję su nusikalstama veikla, kuri galėtų neigiamai paveikti Sąjungos finansinius interesus.
            
            
               6.   Taikant Reglamento (ES) 2018/1672 9 straipsnio 3 dalį ir 10 straipsnio 4 ir 5 dalis, elektroninio perdavimo pagal šio straipsnio 1, 2, 3 ir 4 dalis data laikoma informacijos perdavimo data.
            
         
         
            6 straipsnis
            Anonimine forma pateikiama statistinė informacija
            
               1.   Anonimine forma pateikiamos statistinės informacijos duomenų šaltinis yra deklaracijos, atskleidimo deklaracijos, ex officio deklaracijos pagal Reglamento (ES) 2018/1672 5 straipsnio 3 dalį, pagal to reglamento 6 straipsnį registruota informacija ir visa kita MIS esanti informacija.
            
            
               2.   Informacijos perdavimas į MIS tokiu būdu, kad ji būtų prieinama Komisijai, laikomas atitinkamos informacijos perdavimu, kaip numatyta Reglamento (ES) 2018/1672 18 straipsnio 1 dalies c punkte.
            
            
               3.   Valstybės narės užtikrina informacijos apie visas deklaracijas, kontrolės priemones ir pažeidimus atitinkamu ataskaitiniu laikotarpiu perdavimą į MIS, ir nedelsdamos praneša Komisijai, jei duomenys MIS turi būti patikslinti.
            
         
         
            7 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. birželio 3 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 284, 2018 11 12, p. 6.
         
            (2)  2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (OL L 141, 2015 6 5, p. 73).
         
            (3)  1997 m. kovo 13 d. Tarybos reglamentas (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės aktų taikymą (OL L 82, 1997 3 22, p. 1).
         
            (4)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
      
      
         
            I PRIEDAS
            1 DALIS
            
               
            
               
            
               
            
               
                  PILDYMO INSTRUKCIJA
               
            
            
                        
                           BENDROJI INFORMACIJA
                        
                        Prievolė deklaruoti grynuosius pinigus atvykstant į ES arba išvykstant iš jos – ES pinigų plovimo prevencijos ir kovos su teroristų finansavimu strategijos dalis. Ši deklaracijos forma turi būti užpildyta atvykstant į ES arba iš jos išvykstant ir gabenant 10 000 EUR arba daugiau grynaisiais pinigais (arba lygiavertę sumą kitomis valiutomis) (Europos Parlamento ir Tarybos reglamento (ES) 2018/1672 3 straipsnis).
                        Jeigu pateikiama neteisinga arba neišsami informacija arba nesudaroma galimybė atlikti grynųjų pinigų kontrolę, laikoma, kad vežėjas neįvykdė savo pareigos ir jam pagal nacionalinės teisės aktus gali būti taikomos sankcijos.
                        Informaciją ir asmens duomenis registruoja ir tvarko kompetentingos institucijos ir jie pagal Reglamento (ES) 2018/1672 9 straipsnį pateikiami finansinės žvalgybos padaliniui (FŽP). To reglamento 10 ir 11 straipsniuose nurodytais atvejais duomenys taip pat bus pateikti juose nurodytoms institucijoms. Valstybės narės, kurioje pateikiama deklaracija, kompetentingos institucijos veikia kaip gautų asmens duomenų valdytojos ir pagal Reglamento (ES) 2018/1672 13 straipsnį paprastai surinktus asmens duomenis saugo 5 metus. Asmens duomenys tvarkomi tik nusikalstamos veiklos prevencijos ir kovos su ja tikslais. Išsami informacija, įskaitant informaciją apie jūsų teises, pateikiama pridedamame pareiškime apie privatumo apsaugą / žr. nuorodą į internetu pateikiamą informaciją apie valstybės narės duomenų apsaugą.
                        
                           VARTOJAMŲ SĄVOKŲ PAAIŠKINIMAS PAGAL REGLAMENTĄ (ES) 2018/1672
                        
                        
                           
                              Vežėjas
                            – į ES atvykstantis arba iš jos išvykstantis fizinis asmuo, su savimi, savo bagaže arba savo transporto priemonėje gabenantis grynuosius pinigus
                        
                           
                              Valiuta
                            – banknotai ir monetos, kurie yra apyvartoje kaip atsiskaitymo priemonė arba kurie buvo apyvartoje kaip atsiskaitymo priemonė ir kuriuos dar galima iškeisti finansų įstaigose arba centriniuose bankuose į banknotus ir monetas, kurie yra apyvartoje kaip atsiskaitymo priemonė.
                        
                           
                              Turėtojo apyvarčiosios priemonės
                            – kitos nei valiuta priemonės, kurių turėtojai, pateikę priemones, turi teisę reikalauti finansinės sumos be asmens tapatybę patvirtinančio dokumento arba dokumento, patvirtinančio, kad jie turi teisę gauti tą sumą. Tos priemonės yra:
                        
                                    a)
                                 
                                 
                                    kelionės čekiai [ir]
                                 
                              
                                    b)
                                 
                                 
                                    pareikštinės formos čekiai, paprastieji vekseliai arba piniginės perlaidos, pasirašyti, bet be gavėjo vardo ir pavardės (pavadinimo), perleidžiami be apribojimų, skirti fiktyviam gavėjui arba kitokios formos čekiai, paprastieji vekseliai arba piniginės perlaidos, pagal kuriuos teisė į juose nurodytas sumas perleidžiama juos pateikus.
                                 
                              
                           
                              Labai likvidus vertės neprarandantis turtas
                           
                        
                        
                                    a)
                                 
                                 
                                    monetos, kurias sudaro bent 90 % aukso [ir]
                                 
                              
                                    b)
                                 
                                 
                                    lydiniai, pavyzdžiui, luitai, grynuoliai ar gabalai, kuriuos sudaro bent 99,5 % aukso.
                                 
                              
                  
                        •
                     
                     
                        
                           Visi formos laukai yra privalomi ir turi būti užpildyti. Jei taikoma arba yra, žvaigždute (*) pažymėti formos laukeliai turi būti užpildyti.
                        
                     
                  
                        •
                     
                     
                        
                           Visos baltos spalvos grafos turi būti užpildytos didžiosiomis raidėmis tamsios spalvos rašikliu. Formose negali būti išbraukimų, taisymų ar kitokių įrašų keitimų.
                        
                     
                  
                        •
                     
                     
                        
                           Dalys, pažymėtos „tarnybiniam naudojimui“, turi likti tuščios.
                        
                     
                  
                        •
                     
                     
                        
                           Jei taikoma, turi būti nurodytas asmens kodas (t. y. asmens mokesčių mokėtojo kodas, socialinio draudimo arba kitas unikalus tapatybės numeris), adresas, pašto kodas, telefono numeris ir e. pašto adresas. Jei netaikoma, nurodykite „netaikoma“.
                        
                     
                  
                        •
                     
                     
                        
                           Jei yra, turi būti nurodytas pridėtinės vertės mokesčio (PVM) mokėtojo kodas ir ekonominės veiklos vykdytojo registracijos ir identifikavimo kodas (EORI kodas – unikalus ES kodas, valstybės narės muitinės priskirtas ekonominės veiklos vykdytojams, vykdantiems su muitine susijusią veiklą). Jei nėra, nurodykite „nėra“.
                        
                     
                  
                        •
                     
                     
                        
                           Jei vežėjui informacija nežinoma, nurodykite „nežinoma“.
                        
                     
                  
                        •
                     
                     
                        
                           Forma turi būti užpildyta viena iš valstybės narės, kurioje teikiama deklaracija, kompetentingoms institucijoms priimtinų oficialiųjų ES kalbų.
                        
                     
                  
               
                  1 dalis. Atvykimas į ES arba išvykimas iš jos
               
            
            Pažymėdami atitinkamą langelį nurodykite, ar vežėjas atvyksta į ES, ar iš jos išvyksta. Atvykimą ir išvykimą taip pat privaloma deklaruoti, net jei per ES vykstama tranzitu.
            
               
                  2 dalis. Grynųjų pinigų vežėjo duomenys
               
            
            Šioje dalyje vežėjo asmens duomenys turi būti įrašyti taip, kaip nurodyta asmens tapatybės dokumente.
            Jei grynųjų pinigų vežėjas nėra veiksnus pasirašyti deklaraciją, ją pateikia vežėjo teisinis atstovas.
            
               
                  3 dalis. Duomenys apie transportą
               
            
            Turi būti pateikta pirmojo išvykimo šalies, galutinės paskirties šalies ir transporto priemonės informacija. Jei reikia, turi būti pateikta informacija apie tranzito šalį ar šalis, per kurias vežėjas gabena grynuosius pinigus, ir informacija apie transporto bendrovę.
            
                        —
                     
                     
                        Jei į ES atvykstate arba iš jos išvykstate orlaiviu, pažymėkite langelį „Oro“. Turi būti nurodytas orlaivio tipas (komercinis skrydis, privatus lėktuvas, kita). Laukelyje „Transporto priemonės Nr.“ turi būti nurodytas skrydžio numeris arba orlaivio registracijos numeris (privataus lėktuvo atveju).
                     
                  
                        —
                     
                     
                        Jei į ES atvykstate arba iš jos išvykstate jūra arba upe, pažymėkite langelį „Jūrų / Upių“. Turi būti nurodytas laivo tipas (komercinis laivas, jachta, kruizinis laivas ar kita). Laukelyje „Transporto priemonės Nr.“ turi būti nurodytas laivo pavadinimas, o laukelyje „Transporto bendrovė“ turi būti nurodyti laivybos linijų duomenys.
                     
                  
                        —
                     
                     
                        Jei į ES atvykstate arba iš jos išvykstate bet kurios rūšies motorizuota kelių transporto priemone, pažymėkite langelį „Kelių“. Turi būti nurodyta kelių transporto priemonės rūšis (sunkvežimis, automobilis, autobusas ar kita). Laukelyje „Transporto priemonės Nr.“ turi būti nurodytas transporto priemonės šalies kodas ir valstybinis numeris.
                     
                  
                        —
                     
                     
                        Jei į ES atvykstate arba iš jos išvykstate traukiniu, pažymėkite langelį „Geležinkelių“. Laukelyje „Transporto priemonės Nr.“ turi būti nurodytas traukinio numeris, o laukelyje „Transporto bendrovė“ turi būti nurodyta geležinkelio bendrovė.
                     
                  
                        —
                     
                     
                        Jei nenaudojama jokia kita transporto rūšis, pažymėkite langelį „Kita“ ir nurodykite transporto rūšį (pvz., pėsčiųjų eismas, dviratis).
                     
                  
               
                  4 dalis. Informacija apie grynuosius pinigus
               
            
            Šioje dalyje turi būti įrašyta bendra vežėjo gabenamų grynųjų pinigų suma. Grynųjų pinigų sąvoka pateikta instrukcijos dalyje „Bendroji informacija“. Teikiant informaciją apie grynuosius pinigus turi būti nurodyta bent viena grynųjų pinigų rūšis: [i) valiuta; ii) turėtojo apyvarčiosios priemonės arba iii) labai likvidus vertės neprarandantis turtas].
            Jei deklaracijos formoje nepakanka vietos, informacija apie grynuosius pinigus turi būti pateikta papildomuose lapuose. Visa pateikta informacija yra viena deklaracija, o visi papildomi lapai turi būti sunumeruoti ir pasirašyti.
            
               
                  5 dalis. Grynųjų pinigų ekonominė kilmė ir numatoma paskirtis
               
            
            
               5.A dalis turi būti visada pildoma, jei vežėjas yra vienintelis grynųjų pinigų savininkas arba jei jų savininkas yra tik vienas. Tuo atveju turi būti nurodyta atitinkama ekonominė grynųjų pinigų kilmė.
            
               5.B dalis turi būti visada pildoma, jei vežėjas yra ir vienintelis grynųjų pinigų savininkas, ir vienintelis numatomas gavėjas arba jei grynųjų pinigų gavėjas yra tik vienas. Tuo atveju turi būti nurodyta atitinkama numatoma grynųjų pinigų paskirtis.
            Abiejose dalyse galima pažymėti daugiau nei vieną langelį. Jei netinka nė vienas variantas, pažymėkite langelį „Kita“ ir pateikite duomenis.
            Jei yra daugiau nei vienas savininkas arba daugiau nei vienas numatomas gavėjas, atitinkama informacija apie savininkų ir (arba) numatomų gavėjų grynųjų pinigų ekonominę kilmę ir numatomą panaudojimą turi būti pateikta papildomuose lapuose, kaip nurodyta toliau. Šiuo atveju pažymėkite langelį „Kita“ ir nurodykite „papildomi lapai“.
            
               
                  6 dalis. Grynųjų pinigų savininkas
               
            
            
               Vienintelis savininkas
            
            Jei vežėjas yra vienintelis grynųjų pinigų savininkas, pažymėkite atitinkamą langelį ir toliau pildykite 7 dalį.
            Jei vienintelis savininkas yra ne vežėjas, nurodykite, ar vienintelis savininkas yra kitas fizinis arba juridinis asmuo ir pažymėkite atitinkamą langelį. Tuo atveju 6.A dalies skiltyse įrašomi fizinio asmens duomenys, o 6.B dalies skiltyse – juridinio asmens duomenys; toliau pildykite 7 dalį. Jei vežėjas yra fizinis asmuo, asmens duomenys turi būti įrašyti taip, kaip nurodyta asmens tapatybės dokumente.
            
               Daugiau nei vienas savininkas
            
            Jei yra daugiau nei vienas savininkas, atitinkamame langelyje reikia nurodyti bendrą savininkų skaičių. Kiekvieno papildomo savininko duomenys turi būti pateikti atskiruose papildomuose lapuose, nurodant jam priklausančią grynųjų pinigų sumą, jų ekonominę kilmę ir numatomą paskirtį. Jei vežėjas yra vienas iš savininkų, jo duomenys taip pat turi būti pateikti papildomame lape, nurodant vežėjui priklausančių grynųjų pinigų sumą, jų ekonominę kilmę ir numatomą paskirtį. Visa pateikta informacija yra viena deklaracija, o visi papildomi lapai turi būti sunumeruoti ir pasirašyti.
            
               
                  7 dalis. Numatomas grynųjų pinigų gavėjas
               
            
            
               Vienintelis numatomas gavėjas
            
            Nurodykite, ar vežėjas yra vienintelis numatomas grynųjų pinigų gavėjas. Jei taip, pažymėkite atitinkamą langelį ir toliau pildykite 8 dalį.
            Jei vienintelis numatomas gavėjas yra ne vežėjas, pažymėkite atitinkamą langelį ir nurodykite, ar vienintelis numatomas gavėjas yra kitas fizinis arba juridinis asmuo. 7.A dalies skiltyse įrašomi fizinio asmens duomenys, o 7.B dalies skiltyse – juridinis asmens duomenys; toliau pildykite 8 dalį. Fizinio asmens duomenys turi būti įrašyti taip, kaip nurodyta asmens tapatybės dokumente.
            
               Daugiau nei vienas numatomas gavėjas
            
            Jei yra daugiau nei vienas numatomas gavėjas, atitinkamame langelyje reikia nurodyti bendrą numatomų gavėjų skaičių. Kiekvieno numatomo gavėjo duomenys turi būti pateikti atskiruose papildomuose lapuose, nurodant kiekvieno numatomo gavėjo duomenis, gautiną grynųjų pinigų sumą ir numatomą paskirtį. Jei vežėjas yra vienas iš numatomų gavėjų, jo duomenys taip pat turi būti pateikti papildomame lape, nurodant gautų grynųjų pinigų sumą ir numatomą paskirtį. Visa pateikta informacija yra viena deklaracija, o visi papildomi lapai turi būti sunumeruoti ir pasirašyti.
            
               
                  8 dalis. Parašas
               
            
            Įrašykite datą, vietą, vardą ir pavardę ir deklaracijos formą pasirašykite. Nurodykite bendrą naudotų papildomų lapų skaičių. Jei jų nenaudota, nurodykite nulį (0). Pažymėdamas atitinkamą langelį vežėjas gali prašyti gauti patvirtintą deklaracijos formos kopiją.
            2 DALIS
            
               
            
               
            
               
            
               
            
               
            
               
                  PILDYMO INSTRUKCIJA
               
            
            
                        
                           BENDROJI INFORMACIJA
                        
                        Pareiga atskleisti grynuosius pinigus atvykstant į ES arba išvykstant iš jos – ES pinigų plovimo prevencijos ir kovos su teroristų finansavimu strategijos dalis. Jeigu į ES įvežama arba iš jos išvežama 10 000 EUR arba didesnės vertės nelydimų grynųjų pinigų suma (arba atitinkama suma kitomis valiutomis), turi būti užpildyta grynųjų pinigų atskleidimo deklaracijos forma ir valstybės narės, per kurią grynieji pinigai įvežami į ES arba iš jos išvežami, kompetentingos institucijos reikalauja, kad grynųjų pinigų siuntėjas, gavėjas arba jų atstovas, priklausomai nuo konkretaus atvejo, per nustatytą 30 dienų terminą pateiktų grynųjų pinigų atskleidimo deklaraciją (Europos Parlamento ir Tarybos reglamento (ES) 2018/1672 4 straipsnis).
                        Jeigu grynųjų pinigų atskleidimo deklaracija per 30 dienų nepateikiama arba jei pateikiama neteisinga arba neišsami informacija arba nesudaroma galimybė atlikti grynųjų pinigų tikrinimą, laikoma, kad deklarantas neįvykdė savo pareigos ir jam pagal nacionalinės teisės aktus gali būti taikomos sankcijos.
                        Informaciją ir asmens duomenis registruoja ir tvarko kompetentingos institucijos ir jie pagal Reglamento (ES) 2018/1672 9 straipsnį pateikiami finansinės žvalgybos padaliniui (FŽP). To reglamento 10 ir 11 straipsniuose nurodytais atvejais duomenys taip pat bus pateikti juose nurodytoms institucijoms. Valstybės narės, kurioje pateikiama atskleidimo deklaracija, kompetentingos institucijos veikia kaip gautų asmens duomenų valdytojos ir pagal Reglamento (ES) 2018/1672 13 straipsnį surinktus asmens duomenis kaip nustatyta saugo 5 metus. Asmens duomenys tvarkomi tik nusikalstamos veiklos prevencijos ir kovos su ja tikslais. Išsami informacija, įskaitant informaciją apie jūsų teises, pateikiama pridedamame pareiškime apie privatumo apsaugą / žr. nuorodą į internetu pateikiamą informaciją apie valstybės narės duomenų apsaugą.
                        
                           VARTOJAMŲ TERMINŲ PAAIŠKINIMAI PAGAL REGLAMENTĄ 2018/1672
                        
                        
                           Valiuta – banknotai ir monetos, kurie yra apyvartoje kaip atsiskaitymo priemonė arba kurie buvo apyvartoje kaip atsiskaitymo priemonė ir kuriuos dar galima iškeisti finansų įstaigose arba centriniuose bankuose į banknotus ir monetas, kurie yra apyvartoje kaip atsiskaitymo priemonė.
                        
                           Turėtojo apyvarčiosios priemonės – kitos nei valiuta priemonės, kurių turėtojai, pateikę priemones, turi teisę reikalauti finansinės sumos be asmens tapatybę patvirtinančio dokumento arba dokumento, patvirtinančio, kad jie turi teisę gauti tą sumą. Tos priemonės yra:
                        
                                    a)
                                 
                                 
                                    kelionės čekiai [ir]
                                 
                              
                                    b)
                                 
                                 
                                    pareikštinės formos čekiai, paprastieji vekseliai arba piniginės perlaidos, pasirašyti, bet be gavėjo vardo ir pavardės (pavadinimo), perleidžiami be apribojimų, skirti fiktyviam gavėjui arba kitokios formos čekiai, paprastieji vekseliai arba piniginės perlaidos, pagal kuriuos teisė į juose nurodytas sumas perleidžiama juos pateikus.
                                 
                              
                           
                              Labai likvidus vertės neprarandantis turtas:
                           
                        
                        
                                    a)
                                 
                                 
                                    monetos, kurias sudaro bent 90 % aukso [ir]
                                 
                              
                                    b)
                                 
                                 
                                    lydiniai, pavyzdžiui, luitai, grynuoliai ar gabalai, kuriuos sudaro bent 99,5 % aukso.
                                 
                              
                  
                        •
                     
                     
                        
                           Visi formos laukai yra privalomi ir turi būti užpildyti. Jei taikoma arba yra, žvaigždute (*) pažymėti formos laukeliai turi būti užpildyti.
                        
                     
                  
                        •
                     
                     
                        
                           Visos baltos spalvos grafos turi būti užpildytos didžiosiomis raidėmis tamsios spalvos rašikliu. Formose negali būti išbraukimų, taisymų ar kitokių įrašų keitimų.
                        
                     
                  
                        •
                     
                     
                        
                           Dalys, pažymėtos „tarnybiniam naudojimui“, turi likti tuščios.
                        
                     
                  
                        •
                     
                     
                        
                           Jei taikoma, būtina nurodyti asmens kodą (t. y. asmens mokesčių mokėtojo kodą, socialinio draudimo arba kitą unikalų tapatybės numerį), adresą, pašto kodą, telefono numerį ir e. pašto adresą. Jei netaikoma, nurodykite „netaikoma“.
                        
                     
                  
                        •
                     
                     
                        
                           Jei yra, turi būti nurodytas pridėtinės vertės mokesčio (PVM) mokėtojo kodas ir ekonominės veiklos vykdytojo registracijos ir identifikavimo kodas (EORI kodas – unikalus ES kodas, valstybės narės muitinės priskirtas ekonominės veiklos vykdytojams, vykdantiems su muitine susijusią veiklą). Jei nėra, nurodykite „nėra“.
                        
                     
                  
                        •
                     
                     
                        
                           Jei deklarantui informacija nežinoma, nurodykite „nežinoma“.
                        
                     
                  
                        •
                     
                     
                        
                           Forma turi būti užpildyta viena iš valstybės narės, kurioje teikiama deklaracija, kompetentingoms institucijoms priimtinų oficialiųjų ES kalbų.
                        
                     
                  
               
                  1 dalis. Atvykimas į ES arba išvykimas iš jos
               
            
            Pažymėdami atitinkamą langelį nurodykite, ar grynieji pinigai įvežami į ES, ar iš jos išvežami.
            
               
                  2 dalis. Deklaranto duomenys
               
            
            Šioje dalyje deklaranto asmens duomenys turi būti įrašyti taip, kaip nurodyta asmens tapatybės dokumente.
            Jei deklarantas nėra veiksnus pasirašyti atskleidimo deklaraciją, ją pateikia deklaranto teisinis atstovas.
            
               
                  3 dalis. Informacija apie grynuosius pinigus
               
            
            Šioje dalyje turi būti įrašyta bendra grynųjų pinigų suma, kurią prašoma atskleisti. Grynųjų pinigų sąvoka pateikta pildymo instrukcijos dalyje „Bendroji informacija“. Teikiant informaciją apie grynuosius pinigus turi būti nurodyta bent viena grynųjų pinigų rūšis: [i) valiuta; ii) turėtojo apyvarčiosios priemonės arba iii) labai likvidus vertės neprarandantis turtas].
            Jei grynųjų pinigų atskleidimo deklaracijos formoje nepakanka vietos, informacija apie grynuosius pinigus turi būti pateikta papildomuose lapuose. Visa pateikta informacija yra viena grynųjų pinigų atskleidimo deklaracija, o visi papildomi lapai turi būti sunumeruoti ir pasirašyti.
            
               
                  4 dalis. Ryšys su nelydimais grynaisiais pinigais
               
            
            Pažymėkite atitinkamus langelius deklaranto statusui ir jo ryšiui su grynaisiais pinigais nustatyti. Galima pažymėti daugiau nei vieną langelį.
            
               
                  5 dalis. Grynųjų pinigų siuntėjas
               
            
            Jei deklarantas nėra grynųjų pinigų siuntėjas, informacija apie grynųjų pinigų siuntėją turi būti pateikta šioje dalyje. Pažymėdami langelį nurodykite, ar siuntėjas yra fizinis, ar juridinis asmuo. Informacija apie siuntėją įrašoma 5.A dalyje (fizinio asmens atveju) arba 5.B dalyje (juridinio asmens atveju). Jei siuntėjas yra fizinis asmuo, asmens duomenys turi būti įrašyti taip, kaip nurodyta jo asmens tapatybės dokumente.
            
               
                  6 dalis. Grynųjų pinigų gavėjas arba numatomas gavėjas
               
            
            
               Vienintelis gavėjas
            
            Jei deklarantas nėra vienintelis grynųjų pinigų gavėjas, informacija apie grynųjų pinigų gavėją arba numatomą gavėją turi būti pateikta šioje dalyje.
            Pažymėdami atitinkamą langelį nurodykite, ar grynųjų pinigų gavėjas yra vienintelis ir ar tai fizinis, ar juridinis asmuo. Informacija apie vienintelį gavėją įrašoma 6.A dalyje (fizinio asmens atveju) arba 6.B dalyje (juridinio asmens atveju). Jei gavėjas arba numatomas gavėjas yra fizinis asmuo, asmens duomenys turi būti įrašyti taip, kaip nurodyta asmens tapatybės dokumente.
            
               Daugiau nei vienas gavėjas arba numatomas gavėjas
            
            Jei yra daugiau nei vienas gavėjas arba numatomas gavėjas, atitinkamame langelyje reikia nurodyti bendrą numatomų gavėjų (arba numatomų gavėjų) skaičių. Kiekvieno kito gavėjo arba numatomo gavėjo duomenys turi būti pateikti atskiruose papildomuose lapuose, nurodant jų duomenis, gautiną grynųjų pinigų sumą ir numatomą paskirtį. Visa pateikta informacija yra viena grynųjų pinigų atskleidimo deklaracija, o visi papildomi lapai turi būti sunumeruoti ir pasirašyti.
            
               
                  7 dalis. Grynųjų pinigų savininkas
               
            
            
               Vienintelis savininkas
            
            Jei vienintelis grynųjų pinigų savininkas nėra grynųjų pinigų siuntėjas arba vienintelis gavėjas, informacija apie vienintelį savininką turi būti pateikta šioje dalyje.
            Pažymėdami atitinkamą langelį nurodykite, ar grynųjų pinigų savininkas yra tik vienas ir ar tai fizinis, ar juridinis asmuo. Informacija apie vienintelį savininką įrašoma 7.A dalies skiltyse (fizinio asmens atveju) arba 7.B dalies skiltyse (juridinio asmens atveju). Jei savininkas yra fizinis asmuo, asmens duomenys turi būti įrašyti taip, kaip nurodyta asmens tapatybės dokumente.
            
               Daugiau nei vienas savininkas
            
            Jei savininkų yra daugiau nei vienas, atitinkamame langelyje reikia nurodyti bendrą savininkų skaičių. Kiekvieno kito savininko duomenys turi būti pateikti atskiruose papildomuose lapuose, nurodant jam priklausančią grynųjų pinigų sumą, jų ekonominę kilmę ir numatomą paskirtį. Visa pateikta informacija yra viena grynųjų pinigų atskleidimo deklaracija, o visi papildomi lapai turi būti sunumeruoti ir pasirašyti.
            
               
                  8 dalis. Grynųjų pinigų kilmė ir numatoma paskirtis
               
            
            
               8.A dalis turi būti visada pildoma, jei yra vienintelis savininkas. Šioje dalyje turi būti nurodyta ekonominė grynųjų pinigų kilmė.
            
               8.B dalis turi būti visada pildoma, jei yra vienintelis gavėjas. Šioje dalyje turi būti nurodyta numatoma grynųjų pinigų paskirtis.
            Abiejose dalyse galima pažymėti daugiau nei vieną langelį. Jei netinka nė vienas variantas, pažymėkite langelį „Kita“ ir pateikite duomenis.
            Jei yra daugiau nei vienas savininkas arba daugiau nei vienas gavėjas (arba numatomas gavėjas), informacija apie savininkų ir (arba) gavėjų (arba numatomų gavėjų) grynųjų pinigų ekonominę kilmę ir numatomą paskirtį turi būti pateikta papildomuose lapuose, kaip nurodyta pirmiau. Šiuo atveju pažymėkite langelį „Kita“ ir nurodykite „papildomi lapai“).
            
               
                  9 dalis. Parašas
               
            
            Įrašykite datą, vietą, vardą ir pavardę ir atskleidimo deklaraciją pasirašykite. Nurodykite bendrą naudotų papildomų lapų skaičių. Jei jų nenaudota, nurodykite nulį (0). Pažymėdamas atitinkamą langelį deklarantas gali prašyti gauti patvirtintą atskleidimo deklaracijos kopiją.
            3 DALIS
            
               
            
               
            
               
                  PILDYMO INSTRUKCIJA
               
            
            
               Bendroji informacija
            
            Taip pat galioja grynųjų pinigų deklaracijos formos pildymo instrukcijos.
            
               
                  A dalis. Papildomo lapo numeris
               
            
            Papildomi lapai turi būti sunumeruoti iš eilės (t. y. 1 – pirmas papildomas lapas, 2 – antras ir t. t.).
            Antrame grynųjų pinigų deklaracijos formos puslapyje nurodykite bendrą naudojamų papildomų lapų skaičių.
            
               
                  B dalis. Papildomo lapo duomenys
               
            
            Nurodykite papildomo lapo pildymo priežastį. Žymėkite tik vieną langelį. Jei tinka daugiau variantų, kiekvienu atveju pildykite atskirą papildomą lapą.
            
                         
                     
                     
                        
                           B.1. Dalies „Informacija apie grynuosius pinigus“ tęsinys. Šį langelį žymėkite tik tuomet, jei deklaracijos formos 4 dalyje „Informacija apie grynuosius pinigus“ neužtenka vietos visiems gryniesiems pinigams deklaruoti. Užpildykite C dalies skiltis, o D ir E dalis praleiskite.
                     
                  
                         
                     
                     
                        
                           B.2. Vežėjas yra dalies grynųjų pinigų savininkas ir numatomas gavėjas. Pasirinkite, jei vežėjas yra dalies grynųjų pinigų savininkas ir numatomas gavėjas. Kiekvienam kitam savininkui ir numatomam gavėjui turi būti užpildytas atskiras papildomas lapas.
                        C dalyje nurodykite vežėjui priklausančių ir gautinų grynųjų pinigų sumą.
                        D.1 ir D.2 dalyse nurodykite vežėjui priklausančių grynųjų pinigų ekonominę kilmę ir numatomą paskirtį.
                     
                  
                         
                     
                     
                        
                           B.3. Vežėjas yra dalies grynųjų pinigų savininkas. Pasirinkite, jei vežėjas yra dalies grynųjų pinigų savininkas. Kiekvienam kitam savininkui turi būti užpildytas atskiras papildomas lapas.
                        C dalyje nurodykite vežėjui priklausančių grynųjų pinigų sumą.
                        D.1 ir D.2 dalyse nurodykite vežėjui priklausančių grynųjų pinigų ekonominę kilmę ir numatomą paskirtį.
                     
                  
                         
                     
                     
                        
                           B.4. Vežėjas yra dalies grynųjų pinigų numatomas gavėjas. Pasirinkite, jei vežėjas yra dalies grynųjų pinigų numatomas gavėjas. Kiekvienam kitam numatomam gavėjui turi būti užpildytas atskiras papildomas lapas.
                        C dalyje nurodykite vežėjo gautinų grynųjų pinigų sumą.
                        D.2 dalyje nurodykite vežėjo gautinų grynųjų pinigų numatomą paskirtį.
                     
                  
                         
                     
                     
                        
                           B.5. Savininkas, kuris taip pat yra dalies grynųjų pinigų numatomas gavėjas (išskyrus vežėją). Pasirinkite, jei yra daugiau nei vienas savininkas ir kiekvienas savininkas taip pat yra grynųjų pinigų numatomas gavėjas. Kiekvienam kitam savininkui, kuris taip pat yra grynųjų pinigų numatomas gavėjas, turi būti užpildytas atskiras papildomas lapas.
                        C dalyje nurodykite savininkui ir numatomam gavėjui priklausančių ir gautinų grynųjų pinigų sumą.
                        D.1 ir D.2 dalyse nurodykite savininkui ir numatomam gavėjui priklausančių grynųjų pinigų ekonominę kilmę ir numatomą paskirtį.
                        Duomenys apie savininką ir numatomą gavėją turi būti įrašyti į E.1 dalies skiltis (fizinių asmenų atveju) arba į E.2 dalies skiltis (juridinių asmenų atveju).
                     
                  
                         
                     
                     
                        
                           B.6. Dalies grynųjų pinigų savininkas (išskyrus vežėją). Pasirinkite, jei yra daugiau nei vienas savininkas. Kiekvienam kitam savininkui turi būti užpildytas atskiras papildomas lapas.
                        C dalyje nurodykite savininkui priklausančią grynųjų pinigų dalį.
                        D.1 ir D.2 dalyse nurodykite savininkui priklausančių grynųjų pinigų ekonominę kilmę ir numatomą paskirtį.
                        Duomenys apie savininką turi būti įrašyti į E.1 dalies skiltis (fizinių asmenų atveju) arba į E.2 dalies skiltis (juridinių asmenų atveju).
                     
                  
                         
                     
                     
                        
                           B.7. Dalies grynųjų pinigų numatomas gavėjas (išskyrus vežėją). Pasirinkite, jei yra daugiau nei vienas numatomas gavėjas. Kiekvienam numatomam gavėjui turi būti užpildytas atskiras papildomas lapas.
                        C dalyje nurodykite numatomo gavėjo gautinų grynųjų pinigų sumą.
                        D.2 dalyje nurodykite numatomo gavėjo gautinų grynųjų pinigų numatomą paskirtį.
                        Duomenys apie numatomą gavėją turi būti įrašyti į E.1 dalies skiltis (fizinių asmenų atveju) arba į E.2 dalies skiltis (juridinių asmenų atveju).
                     
                  
               
                  C dalis. Informacija apie grynuosius pinigus
               
            
            Grynųjų pinigų sąvoka paaiškinta grynųjų pinigų deklaracijos pildymo instrukcijų dalyje „Bendroji informacija“.
            
               
                  D dalis. Grynųjų pinigų kilmė ir numatoma paskirtis
               
            
            Pažymėdami langelius nurodykite atitinkamą grynųjų pinigų ekonominę kilmę ir numatomą paskirtį, kaip nurodyta B dalyje. Galite pažymėti daugiau nei vieną langelį. Jei netinka nė viena reikšmė, pažymėkite langelį „Kita“ ir pateikite duomenis.
            
               
                  E dalis. Susiję asmenys
               
            
            Įrašykite susijusių asmenų asmens duomenis. Šie asmenys gali būti fiziniai arba juridiniai asmenys. Pažymėkite atitinkamą langelį ir įrašykite duomenis.
            
               
                  F dalis. Parašas
               
            
            Nurodykite datą, vietą, vardą, pavardę ir pasirašę papildomą lapą pridėkite jį prie pagrindinės grynųjų pinigų deklaracijos formos. Visa pateikta informacija laikoma viena deklaracija.
            4 DALIS
            
               
            
               
            
               
                  PILDYMO INSTRUKCIJA
               
            
            
               Bendroji informacija
            
            Taip pat galioja grynųjų pinigų atskleidimo formos pildymo instrukcijos.
            
               
                  A dalis. Papildomo lapo numeris
               
            
            Papildomi lapai turi būti sunumeruoti iš eilės (t. y. 1 – pirmas papildomas lapas, 2 – antras ir t. t.).
            Antrame grynųjų pinigų atskleidimo deklaracijos formos puslapyje nurodykite bendrą naudojamų papildomų lapų skaičių.
            
               
                  B dalis. Papildomo lapo duomenys
               
            
            Nurodykite papildomo lapo pildymo priežastį. Žymėkite tik vieną langelį. Jei tinka daugiau variantų, kiekvienu atveju pildykite atskirą papildomą lapą.
            
                         
                     
                     
                        
                           B.1. Dalies „Informacija apie grynuosius pinigus“ tęsinys. Šį langelį žymėkite tik tuomet, jei atskleidimo deklaracijos formos 3 dalyje „Informacija apie grynuosius pinigus“ neužtenka vietos visiems gryniesiems pinigams atskleisti. Užpildykite C dalies skiltis, o D ir E dalis praleiskite.
                     
                  
                         
                     
                     
                        
                           B.2. Siuntėjas yra dalies grynųjų pinigų savininkas. Žymėkite šį langelį tik tuo atveju, jei yra daugiau nei vienas grynųjų pinigų savininkas ir vienas iš jų taip pat yra grynųjų pinigų siuntėjas. Kiekvienam savininkui turi būti užpildytas atskiras papildomas lapas.
                        C dalyje nurodykite siuntėjui priklausančių grynųjų pinigų sumą.
                        D.1 ir D.2 dalyse nurodykite siuntėjui priklausančių grynųjų pinigų ekonominę kilmę ir numatomą paskirtį.
                     
                  
                         
                     
                     
                        
                           B.3. Vienintelis gavėjas yra dalies grynųjų pinigų savininkas. Pasirinkite, jei yra daugiau nei vienas savininkas ir vienas iš jų taip pat yra grynųjų pinigų vienintelis gavėjas. Kiekvienam kitam savininkui turi būti užpildytas atskiras papildomas lapas.
                        C dalyje nurodykite vieninteliam gavėjui priklausančių grynųjų pinigų sumą.
                        D.1 ir D.2 dalyse nurodykite vieninteliam gavėjui priklausančių grynųjų pinigų ekonominę kilmę ir numatomą paskirtį.
                     
                  
                         
                     
                     
                        
                           B.4. Grynųjų pinigų gavėjas arba numatomas gavėjas, kuriam priklauso dalis grynųjų pinigų. Pasirinkite, jei yra daugiau nei vienas savininkas ir jis taip pat yra grynųjų pinigų gavėjas (arba numatomas gavėjas). Kiekvienam kitam savininkui ir (arba) gavėjui (arba numatomam gavėjui) turi būti užpildytas atskiras papildomas lapas.
                        C dalyje nurodykite gavėjui priklausančių ir jo gautinų grynųjų pinigų sumą.
                        D.1 ir D.2 dalyse nurodykite savininkui ir gavėjui (arba numatomam gavėjui) priklausančių grynųjų pinigų ekonominę kilmę ir numatomą paskirtį.
                        Duomenys apie savininką, kuris taip pat yra gavėjas (arba numatomas gavėjas), turi būti įrašyti į E.1 dalies skiltis (fizinių asmenų atveju) arba į E.2 dalies skiltis (juridinių asmenų atveju).
                     
                  
                         
                     
                     
                        
                           B.5. Dalies grynųjų pinigų savininkas. Pasirinkite, jei yra daugiau nei vienas savininkas. Kiekvienam savininkui turi būti užpildytas atskiras papildomas lapas.
                        C dalyje nurodykite savininkui priklausančių grynųjų pinigų sumą.
                        D.1 ir D.2 dalyse nurodykite savininkui priklausančių grynųjų pinigų ekonominę kilmę ir numatomą paskirtį.
                        Duomenys apie savininką turi būti įrašyti į E.1 dalies skiltis (fizinių asmenų atveju) arba į E.2 dalies skiltis (juridinių asmenų atveju).
                     
                  
                         
                     
                     
                        
                           B.6. Dalies grynųjų pinigų gavėjas arba numatomas gavėjas. Pasirinkite, jei yra daugiau nei vienas gavėjas (arba numatomas gavėjas). Kiekvienam gavėjui (arba numatomam gavėjui) turi būti užpildytas atskiras papildomas lapas.
                        C dalyje nurodykite gavėjo (arba numatomo gavėjo) gautiną grynųjų pinigų sumos dalį.
                        D.2 dalyje nurodykite gavėjo (arba numatomo gavėjo) gautinų grynųjų pinigų numatomą paskirtį.
                        Duomenys apie numatomą gavėją turi būti įrašyti į E.1 dalies skiltis (fizinių asmenų atveju) arba į E.2 dalies skiltis (juridinių asmenų atveju).
                     
                  
               
                  C dalis. Informacija apie grynuosius pinigus
               
            
            Grynųjų pinigų sąvoka paaiškinta grynųjų pinigų atskleidimo deklaracijos pildymo instrukcijų dalyje „Bendroji informacija“.
            
               
                  D dalis. Grynųjų pinigų kilmė ir numatoma paskirtis
               
            
            Pažymėdami langelius nurodykite atitinkamą grynųjų pinigų ekonominę kilmę ir numatomą paskirtį, kaip nurodyta B dalyje. Galite pažymėti daugiau nei vieną langelį. Jei netinka nė viena reikšmė, pažymėkite langelį „Kita“ ir pateikite duomenis.
            
               
                  E dalis. Susiję asmenys
               
            
            Įrašykite susijusių asmenų asmens duomenis. Šie asmenys gali būti fiziniai arba juridiniai asmenys. Pažymėkite atitinkamą langelį ir įrašykite duomenis.
            
               
                  F dalis. Parašas
               
            
            Nurodykite datą, vietą, vardą, pavardę ir pasirašę papildomą lapą pridėkite jį prie pagrindinės grynųjų pinigų atskleidimo deklaracijos formos. Visa pateikta informacija laikoma viena atskleidimo deklaracija.
         
      
      
         
            II PRIEDAS
            1 DALIS
            
               
            2 DALIS
            
               Keitimosi anonimine rizikos informacija ir rizikos analizės rezultatais pagal Reglamento (ES) 2018/1672 10 straipsnio 1 dalies d punktą forma
            
            
               
            
               
            
               
            
               
            
               
                  PILDYMO INSTRUKCIJA
               
            
            Ši forma turi būti pildoma ir perduodama kas šešis mėnesius pagal Reglamento (ES) 2018/1672 dėl į Sąjungą įvežamų arba iš jos išvežamų grynųjų pinigų kontrolės 10 straipsnio 1 dalies d punktą ir 10 straipsnio 5 dalį. Joje turi būti pateikta informacija, kuri valstybės narės manymu leidžia padaryti svarbias išvadas arba teikia didelę pridėtinę vertę rizikos valdymui, ir kai gali kilti didelė grėsmės rizika kitose ES šalyse.
            
               
                  A dalis
               
            
            Nurodykite informaciją siunčiančią valstybę narę, atitinkamą kompetentingą instituciją ir e. pašto adresą.
            Nurodykite registracijos numerį tokiu formatu: valstybė narė, metai, A (pirmas pusmetis) arba B (antras pusmetis).
            Nurodykite datą ir ataskaitinį laikotarpį.
            Nurodykite, ar valstybė narė teikia ataskaitinio laikotarpio anoniminę rizikos informaciją ir rizikos analizės rezultatus. Jei ne, į Muitinės informacinę sistemą (MIS) turėtų būti įkelta tik A dalis.
            Nurodykite bendrą siunčiamų puslapių skaičių (įskaitant A dalį).
            
               
                  B dalis
               
            
            Šioje dalyje turi būti pateikta atskirais atvejais pagrįsta anoniminė rizikos informacija ir rizikos analizės rezultatai, kurių negalima gauti tiesiogiai per MIS.
            Nurodykite, ar informacija susijusi su lydimais, ar nelydimais grynaisiais pinigais.
            Nurodykite, ar pastebėta nauja tendencija arba pasikartojantis modelis ir pateikite papildomos informacijos.
            
               
                  Nauja tendencija
                reiškia neseniai pastebėtą pokytį, susijusį su fiziniu grynųjų pinigų judėjimu arba bendra tendencija.
            
               
                  Pastebėtas pasikartojantis modelis
                – pasikartojantis modelis arba seka. Nurodykite, ar pranešamas atvejis (-ai) yra rizika pagrįstos kontrolės, ar atsitiktinės patikros rezultatas.
            
               
                  Rizika pagrįsta kontrolė
                – grynųjų pinigų gabenimo rizikos kriterijais grindžiama kontrolė, visų pirma pagrįsta rizikos analize, atliekama naudojant duomenų apdorojimo priemones, siekiant nustatyti ir įvertinti riziką ir parengti atsakomąsias priemones, remiantis nacionaliniu, Sąjungos ir, jei yra, tarptautiniu lygmeniu nustatytais kriterijais.
            
               
                  Atsitiktinės patikros
                – tai patikros, kurios nėra grindžiamos grynųjų pinigų judėjimo rizikos kriterijais.
            Pateikite išsamią informaciją apie atvejį (-us) (pvz., specialus modus operandi, kai yra panašių atvejų, išsami informacija apie slėpimą ir kt.), išsamią informaciją apie grynuosius pinigus (pvz., didelio nominalo banknotai ir kt.) ir bet kokią kitą neasmeninę informaciją, kuria jūsų manymu svarbu pasidalyti.
            Nurodykite, ar pridėta nuotraukų ir jei taip, kiek.
            Prireikus B dalis gali būti pildoma kelis kartus už tą patį ataskaitinį laikotarpį.
            
               
                  C dalis
               
            
            C dalis turi būti pildoma, kai valstybė narė per ataskaitinį laikotarpį vykdė į riziką orientuotą grynųjų pinigų kontrolės projektą.
            Aprašykite vykdytą projektą.
            Pateikite informacijos apie konkrečias atvejo aplinkybes, padarytas išvadas ir galimas pastabas (pvz., apie laikotarpį, priemones (pvz., tarnybiniai šunys, skenavimas), kontrolės apimtį ir t. t.).
            
            Jei manote, kad reikia, pateikite informacijos apie pavyzdinį atvejį.
            Nurodykite, ar pavyzdinis atvejis (-ai) yra rizika pagrįstos kontrolės, ar atsitiktinės patikros rezultatas.
            Nurodykite, ar pridėta nuotraukų ir jei taip, kiek.
            Priklausomai nuo vykdytų projektų skaičiaus, prireikus C dalis gali būti pildoma kelis kartus už tą patį ataskaitinį laikotarpį.
            
               
                  D dalis
               
            
            Pateikite informaciją, kuria jūsų manymu svarbu pasidalyti, tačiau kuri negali būti įtraukta į B arba C dalis.
            Nurodykite, ar pridėta nuotraukų ir jei taip, kiek.